
Tisztelt Képviselő-testület!

A Martfű Város Önkormányzata által fenntartott Játékvár Óvoda és Bölcsőde intézményvezetői megbízás időtartama 2020. augusztus 14-én telik le, de a jelenlegi intézményvezető: Gonda Istvánné 2018. december 1-től 2019. július 31-ig nyugdíjba vonulása miatt felmentési idejét tölti.
Emiatt szükségessé vált az intézmény magasabb vezetői beosztása betöltésére pályázat kiírására.

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (továbbiakban: Korm. rendelet) 21. § a.) pontja és a.) alpontja értelmében a köznevelési intézményben magasabb vezetői megbízásnak minősül a települési önkormányzat képviselő-testülete által adott intézményvezetői megbízás.

A közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése értelmében a magasabb vezetői beosztás ellátására szóló megbízásra pályázatot kell kiírni. 
A Korm. rendelet 22. § (5) bekezdése értelmében az intézményvezetői pályázati eljárás előkészítésével összefüggő feladatokat – kivéve a pályázati feltételek meghatározását – a köznevelési intézményt fenntartó települési önkormányzat jegyzője látja el.

A nemzeti köznevelésről szóló 2011. évi CXC. törvény (a továbbiakban: Nktv.) 67. § (1) bekezdése alapján a nevelési-oktatási intézményben az intézményvezetői megbízás feltétele:
a.) az adott nevelési-oktatási intézményben pedagógus munkakör betöltéséhez szükséges felsőfokú iskolai végzettség és szakképzettség, 
b.) pedagógus szakvizsga keretében szerzett intézményvezetői szakképzettség,
c.) legalább öt év pedagógus munkakörben szerzett szakmai gyakorlat,
d.) a nevelési-oktatási intézményben pedagógus munkakörben fennálló, határozatlan időre, teljes munkaidőre szóló alkalmazás vagy a megbízással egyidejűleg pedagógus munkakörben történő, határozatlan időre, teljes munkaidőre szóló alkalmazás.

A Kjt. 20/A § (3) bekezdése értelmében a pályázati felhívásban meg kell jelölni:
a.) a munkáltató és a betöltendő munkakör, vezetői beosztás megnevezését,
b.) a munkakörbe tartozó, illetve a vezetői beosztással járó lényeges feladatokat,
c.) a pályázat elnyerésének valamennyi feltételét,
d.) a pályázat részeként benyújtandó iratokat, igazolásokat, továbbá
e.) a pályázat benyújtásának feltételeit és elbírálásának határidejét.


[bookmark: _GoBack]Ezen kívül a Korm. rendelet  22. § (7) bekezdés alapján tartalmaznia kell még:
a.) a munkahely megjelölését,
b.) a magasabb vezetői beosztásra történő megbízás időtartamát,
c.) a megbízás kezdő napját és megszűnésének időpontját, valamint
d.) a beosztáshoz kapcsolódó juttatásokat.

A magasabb vezetői megbízásra irányuló pályázati felhívást a Korm. rendelet 22. § (6) bekezdése és a Kjt. 20/A § (4) bekezdése alapján kötelező közzétenni:

· a kormányzati személyügyi igazgatási feladatokat ellátó szerv internetes oldalán,
· az Oktatási és Kulturális Közlönyben,
· a fenntartó önkormányzat székhelyén, a helyben szokásos módon.

A Kjt. 20/A. § (6) bekezdése alapján a magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja – a helyi önkormányzati képviselő-testület tagja kivételével – a kinevezési, megbízási jogkör gyakorlója.

A pályázatok benyújtására rendelkezésre álló határidő letelte után a beérkezett pályázatokat át kell adni a nevelőtestület részére, hogy kialakíthassák véleményüket. A Korm. rendelet 23. § (3) bekezdése alapján a pályáztató a pályázattal kapcsolatos vélemények kialakításához – a pályázatnak a nevelőtestület (szakalkalmazotti értekezlet) részére történő átadás napját követő első munkanaptól számítva – legalább harminc napot köteles biztosítani. 

A Korm. rendelet 23. § (4) bekezdése értelmében a pályázati eljárásban lehetővé kell tenni, hogy a nevelőtestület (szakalkalmazotti értekezlet) mellett a vezetési programról véleményt nyilváníthasson a Nemzeti Pedagógus Kar illetékes területi szerve.

Az Nktv. 83. § (4) bekezdése értelmében az intézmény vezetőjének megbízásával összefüggő döntés meghozatala előtt a fenntartónak ki kell kérnie:
a.) az intézmény alkalmazotti közössége,
b.) az óvodaszék,
c.) a szülői szervezet
véleményét.

A pályázatokat a Korm. rendelet 23. § (8) bekezdése alapján – a képviselő-testület részére a véleményezési határidő lejártát követő harmincadik napot követő első testületi ülésre kell benyújtani.


Tisztelt Képviselő-testület!

Mindezek alapján kérem, hogy az előterjesztést megtárgyalni és az alábbi határozati javaslatot elfogadni szíveskedjenek:

……./2019. (………)  határozat
a Játékvár Óvoda és Bölcsőde intézményvezetői munkakör betöltésére kiírandó pályázatról

Martfű Város Önkormányzatának Képviselő-testülete megtárgyalta a Játékvár Óvoda és Bölcsőde intézményvezetői munkakör betöltésére kiírandó pályázatról szóló előterjesztést és az alábbi határozatot hozza:

Martfű Város Önkormányzatának Képviselő-testülete a Közalkalmazottak jogállásáról szóló 1992. évi XXXIII. törvény 20/A. § alapján pályázatot hirdet a Játékvár Óvoda és Bölcsőde intézményvezető (magasabb vezető) munkakör betöltésére.

A közalkalmazotti jogviszony időtartama: határozatlan idejű közalkalmazotti jogviszony.

Foglalkoztatás jellege: teljes munkaidő

A vezetői megbízás időtartama: határozott idő, 2019. augusztus 1-től 2024. július 31-ig.

A munkavégzés helye: Játékvár Óvoda és Bölcsőde, Martfű, Munkácsy út 79.

A munkakörébe tartozó, illetve a vezetői megbízással járó lényeges feladatok:
Az intézmény alapító okirata szerinti tevékenységek ellátásának biztosítása, kapcsolattartás a fenntartóval és az önkormányzati intézményekkel, az intézmény irányítási, ellenőrzési és munkáltatói jogkör gyakorlói feladatainak ellátása.

Illetmény és juttatások:
Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény rendelkezései az irányadóak. 

Pályázati feltételek:
· főiskola, felsőfokú óvodapedagógusi végzettség és szakképzettség,
· pedagógus szakvizsga keretében szerzett intézményvezetői szakképzettség,
· legalább 5 év – óvodapedagógus munkakörben szerzett – szakmai gyakorlat,
· az intézményben óvodapedagógus munkakörben fennálló, határozatlan időre, teljes munkaidőre szóló alkalmazás vagy a megbízással egyidejűleg óvodapedagógus munkakörben történő, határozatlan időre, teljes munkaidőre szóló alkalmazás,
· magyar állampolgárság, büntetlen előélet, cselekvőképesség.

A pályázat részeként benyújtandó iratok, igazolások:
· szakmai önéletrajz,
· végzettséget, szakképzettséget igazoló oklevél másolata,
· szakmai gyakorlatot igazoló dokumentumok,
· 3 hónapnál nem régebbi erkölcsi bizonyítvány, amellyel a pályázó igazolja a büntetlen előéletét és azt, hogy nem áll olyan foglalkozástól eltiltás hatálya alatt, amely a közalkalmazotti jogviszony létesítését nem teszi lehetővé,
· az intézmény vezetésére vonatkozó program, szakmai helyzetelemzésre épülő fejlesztési elképzeléssel,
· nyilatkozat arról, hogy nyílt vagy zárt ülésen kéri a pályázat megtárgyalását,
· nyilatkozat arról, hogy a pályázati anyagban foglalt személyes adatoknak a pályázati eljárással összefüggésben szükséges kezeléséhez hozzájárul, 
· hozzájáruló nyilatkozat arról, hogy a pályázati eljárásban részt vevők a teljes pályázati anyagba betekinthetnek.

A munkakör betölthetőségének időpontja:
A munkakör legkorábban 2019. augusztus 1. napjától tölthető be.

A pályázat benyújtásának határideje:
Az NKI (Közigállás) internetes honlapján történő megjelenéstől számított 30 nap.

A pályázat benyújtásának módja:
· postai úton: a pályázat Martfű Város Önkormányzata Képviselő-testületének címére (5435 Martfű, Szent István tér 1.) történő megküldésével. Kérjük a borítékon feltüntetni a pályázati adatbázisban szereplő azonosító számot, valamint a munkakör megnevezését.
· személyesen: Dr. Papp Antal polgármesternek a Martfű, Szent István tér 1. szám alatti Martfűi Polgármesteri Hivatal titkárságán.

A pályázat elbírálásának határideje: 2019. július 31.

A pályázati kiírás további közzétételének helye:
· Oktatási és Kulturális Közlöny 
· Martfű Város Önkormányzatának honlapja

A Képviselő-testület felkéri Szász Éva jegyzőt, hogy gondoskodjon a pályázati felhívás közzétételéről, a pályázati eljárás lebonyolításával összefüggő feladatok ellátásáról.

Határidő: folyamatos
Felelős: Szász Éva jegyző



M a r t f ű, 2019. február 11.


                                                                                                             Dr. Papp Antal


                          
Látta: Szász Éva jegyző

